Къисматалъ дунялалъул бат1ибат1иял улкабиракьазда щущарал Шамил имамасул хъизанлъималазул, гьезул хадусеб наслуялъул араб ва жакъасеб г1умруялъул х1акъалъулъ ц1акъ дагьаб гурони лъаларо Дагъистаналда. Жеги цо анц1го соналъ цере, Совет х1укуматалъул заманалда гьел киналго рик1к1унаан Кавказалъул ва Дагъистаналъул тушбабилъунги хиянатчаг1илъунги. Къват1исел пачалихъазда г1умру гьабулел Шамил имамасул хадусеб г1елалъул х1акъалъулъ киданиги рит1ухъаб, х1акъаб раг1и абулароан нилъер гьаниб. Гьелъие мисаллъун бачине бегьула Мух1амад–Саг1ид Шамилил г1умруги, къисматги.